Pětr Malink

Pětr Malink (* 27. julija 1931 we Łazu; † 28. awgusta 1984 w Budyšinje) bě serbski literarny wědomostnik, awtor dźiwadłowych hrow a wučbnicow kaž tež přełožowar.

Narodźi so jako štwórte dźěćo fararja Jurja Malinka a jeho mandźelskeje Johanny we Łazu, hdźež wopyta tež ludowu šulu. Po wupokazanju nana ze serbskeje Łužicy chodźeše wot 1941 do 1948 na srjedźnu a wyšu šulu w braniborskim Bezkowje. 1951 maturowaše na Budyskej Serbskej wyšej šuli a nastupi tam hnydom bjez wotpowědneho wukubłanja dźěło jako wučer serbšćiny a němčiny. W lěće 1955 dźěłowe městno z politiskich přičin zhubi, namaka pak nowe dźěło w Minakałskej Serbskej rěčnej šuli. Wot 1960 do 1976 skutkowaše jako lektor w Ludowym nakładnistwje Domowina. Za tón čas studowaše wot 1963 do 1968 kulturne wědomosće w dalokostudiju Karla Marxoweje uniwersity a wobzamkny studij jako diplomowy kulturowědnik. Wot 1976 běše z wotrjadnikom Instituta za serbski ludospyt.

Za swoje literarne dźěło, předewšěm činohry a dźiwadłowe hry, spožčachu jemu dwójce Literarne myto Domowiny (1962 a 1967) kaž tež Myto Ćišinskeho (1970).

Pětr Malink bě wot lěta 1953 woženjeny z Katu, rodźenej Cyžec (1931–98) a měješe z njej wósom dźěći, mjez druhim pozdźišeho serbskeho superintendenta Jana Malinka, nawodnicu Ludoweho nakładnistwa Domowiny Marku Maćijowu a spisowaćelku Christianu Piniekowu. Pětr Malink zemrě dnja 28. awgusta 1984 po ćežkej chorosći a bu na Budyskim Michałskim pohrjebnišću pochowany.

 Wubrane twórby 
 Rebel Jan Cuška. Činohra po powědančku Bena Budarja, 1957.
 Wotprošenje. Stawizniska hra w 4 jednanjach, 1961.
 Dwě horšći pěska. Roman, 1964.
 Nócny pacient. Dźiwadłowa hra, 1966.
 Wotmołwa. Činohra w pjeć jednanjach, 1973.
 Wuj Šmitka ze Sibirskeje. Činohra w pjeć jednanjach, 1976.
 Zhromadźene spisy Jakuba Barta-Ćišinskeho. 14 zwjazkow (wudawaćel).

 Žórło 
 Malink, Pětr. W: Helmut Kaltšmit: Leksikon awtorow serbskich knihow. Ludowe nakładnistwo Domowina, Budyšin 1979, str. 74sl.

Kategorija:Rodź. 1931
Kategorija:Zemr. 1984
Kategorija:Serb
Kategorija:Muž
Kategorija:Awtor
Kategorija:Kulturnowědnik
Kategorija:Wosoba (Budyšin)
Kategorija:Wosoba (Łaz)
Kategorija:Literatura (20. lětstotk)
Kategorija:Nošer Myta Ćišinskeho
Kategorija:Institut za serbski ludospyt
Kategorija:Nošer Myta Domowiny